
Την Τετάρτη 29 Οκτωβρίου 2014 και ώρα 20:00 θα πραγματοποιηθεί στο Σπίτι της Κύπρου η παρουσίαση της νέας συλλογής διηγημάτων του Κώστα Λυμπουρή των ημετέρων άλλων που κυκλοφορεί από τις εκδόσεις Παράκεντρο.
Η συλλογή αποπειράται μια λογοτεχνική προσέγγιση στο μείζον κοινωνικό φαινόμενο της εποχής μας: αυτό των ξένων γενικά, όχι μόνο των μεταναστών ή των λαθρομεταναστών. Είναι οι «άλλοι», που είναι ταυτόχρονα και «ημέτεροι», αφού ζουν ανάμεσά μας και έχουν ρόλους, άλλοτε πρωταγωνιστικούς και άλλοτε δευτερεύοντες. Όπως, δηλαδή, ζει και ο καθένας από εμάς, ανάλογα με την περίσταση. Και, βέβαια, είναι καλοί ή κακοί, όπως είμαστε κι εμείς ή, όπως θα ήμασταν κάτω από άλλες συνθήκες.

Για το βιβλίο θα μιλήσουν ο κ. Διονύσης Μουσμούτης, συγγραφέας, κριτικός Διευθυντής του περιοδικού Ιστορία και ο κ. Τάκης Βοΐλας, Μορφωτικός Λειτουργός, Σπίτι της Κύπρου.
Αποσπάσματα από το βιβλίο θα διαβάσει η ηθοποιός Άνδρη Θεοδότου.
Το ΤΡΙΟ ΑΘΗΝΩΝ θα αποδώσει την Κυπριακή Σουίτα, του Α. Μπαλτά, με τους Χάρης Χατζηγεωργίου, βιολί, Ντάνα Χατζηγεωργίου, βιολοντσέλο και Βίκυ Στυλιανού, πιάνο.
Ο Κώστας Λυμπουρής γεννήθηκε στη Λευκωσία της Κύπρου το 1950 και μεγάλωσε στο Κάτω Δίκωμο της επαρχίας Κερύνειας.  Υπηρέτησε ως φιλόλογος στη Μέση Εκπαίδευση, φτάνοντας στον βαθμό του λυκειάρχη. Διετέλεσε για επτά χρόνια πρόεδρος του Συνδέσμου Ελλήνων Κυπρίων Φιλολόγων. Πήρε μέρος στις επιτροπές του Υπουργείου Παιδείας και Πολιτισμού, για την έκδοση των βιβλίων Της πατρίδας χώματα (1985), Το καράβι της Κερύνειας (1987), και Η κατεχόμενη γη μας (1991).  Εξέδωσε τη μελέτη Η ίδρυση της ΟΕΛΜΕΚ και η λειτουργία της από το 1953 μέχρι το 1960 (2005).  Διηγήματά του δημοσιεύτηκαν στα λογοτεχνικά περιοδικά Ύλαντρον, Πόρφυρας, Νέα Ευθύνη, Η λέξη, Νέα Εποχή και Άνευ.  Εξέδωσε τις συλλογές διηγημάτων Προσωρινά κλειστό (Πλανόδιον, 2006) και Για μια μικρή παύλα (Κέδρος, 2011).  Και με τις δύο συλλογές ήταν υποψήφιος στη βραχεία λίστα για το Κρατικό Βραβείο Διηγήματος της Κύπρου.  Από το 2000 μέχρι το 2007 συμμετείχε στην εκδοτική ομάδα του λογοτεχνικού περιοδικού Ύλαντρον.  Από το 2008 μέχρι το 2011 υπηρέτησε ως Μορφωτικός Σύμβουλος στην Πρεσβεία της Κυπριακής Δημοκρατίας στην Αθήνα.

